แบงก์ขยับขายหุ้นกู้กรุงไทย-กสิกรพรึ่บ
ตลาดหุ้นกู้ร้อนฉ่าแบงก์ดาหน้าเปิดขายจ่ายสูง 4.5%
2 ก.พ. 2555

ตลาดหุ้นกู้ร้อนฉ่าแบงก์ดาหน้าเปิดขายจ่ายสูง 4.5%
แหล่งข่าวธนาคารกรุงไทย เปิดเผยว่า ธนาคารจะออกหุ้นกู้ระยะสั้นจำนวน 3 หมื่นล้านบาท โดยจะนำออกขายในตลาดเป็นชุดในเร็วๆ นี้
ล่าสุด บริษัท ฟิทช์ เรทติ้งส์ (ประเทศไทย) ประกาศให้อันดับเครดิตภายในประเทศระยะสั้นที่ระดับ “F1+(tha)” แก่หุ้นกู้ระยะสั้นของธนาคารกรุงไทย โดยเป็นหุ้นกู้ระยะสั้น ไม่ด้อยสิทธิ ไม่มีหลักประกัน มูลค่าไม่เกิน 3 หมื่นล้านบาท อายุไม่เกิน 270 วัน และทำการออกเป็นชุดภายในระยะ 12 เดือน เพื่อนำไปใช้ในการดำเนินงาน 
ขณะที่ นายบัณฑูร ล่ำซำ ประธานเจ้าหน้าที่บริหารและกรรมการผู้จัดการ ธนาคารกสิกรไทย เปิดเผยว่า ธนาคารมีโครงการออกหุ้นกู้ด้อยสิทธิอายุ 10 ปี มูลค่ารวมไม่เกิน 2.2 หมื่นล้านบาท จ่ายดอกเบี้ยคงที่ 4.50% ทุก 3 เดือนตลอดอายุของหุ้นกู้ เปิดให้ผู้สนใจจองซื้อได้ที่ธนาคารกสิกรไทย ระหว่างวันที่ 6-14 ก.พ.นี้ 
นายบัณฑูร กล่าวว่า การออกหุ้นกู้ของธนาคารก็เพื่อให้มีปริมาณเงินจากการระดมเงินระยะยาวในอัตราดอกเบี้ยที่เหมาะสม และเป็นทางเลือกในการออมเงินของประชาชน